DA Den Europæiske Unions Tidende C 42/27

Sag anlagt den 14. december 2006 — Legris Industries mod Kommissionen

(Sag T-376/06)

(2007/C 42/48)

Processprog: fransk

Parter

Sagsøger: Legris Industries (Rennes, Frankrig) (ved avocats A. Wachsmann og C. Pommiès)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning [K(2006) 4180 endelig udg. af 20. september 2006 i sag COMP/F-1/38.121 — Tilslutningsrør] og de grunde, beslutningens dispositive del er støttet på, annulleres, for så vidt som beslutningen pålægger holdingselskabet Legris Industries en bøde på grund af den omstændighed, at Legris Industries holdes ansvarlig for de omhandlede handlinger, der er foretaget af Comap.

— Det tages til efterretning, at holdingselskabet Legis Industries på egne vegne tilslutter sig alle Comaps skriftlige indlæg, påstande og anbringender mod den anfægtede beslutning.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om delvis annullation af Kommissionens beslutning K(2006) 4180 endelig udg. af 20. september 2006 om en procedure efter EF-traktatens artikel 81 EF (sag COMP/F-1/38.121 — Tilslutningsrør) angående en række aftaler og samordnet praksis på markedet for tilslutningsrør af kobber og kobberlegeringer vedrørende fastsættelse af priser, vedtagelse af prislister og prisnedslag og rabatter, vedtagelse af gennemførelsesmekanismer til indførelse af prisforhøjelser, opdeling af nationale markeder og kunder samt udveksling af andre handelsmæssige oplysninger, for så vidt som der herved er pålagt holdingselskabet Legris Industries en bøde på grund af den omstændighed, at selskabet holdes ansvarlig for de omhandlede handlinger, der er foretaget af dets tidligere datterselskab Comap.

Til støtte for søgsmålet gør sagsøgeren følgende anbringender gældende.

Sagsøgeren gør indledningsvis gældende, at Kommissionen har tilsidesat artikel 81 EF, idet den har henført omtvistede overtrædelser, som er begået af sagsøgerens datterselskab, til sagsøgeren og dermed har holdt sagsøgeren solidarisk ansvarlig for nævnte overtrædelser. Sagsøgeren gør gældende, at Kommissionen tilsidesatte princippet om datterselskabers selvstændige retsevne og økonomiske handlefrihed og princippet om personligt ansvar ved overtrædelse af konkurrencereglerne, da den lagde til grund, at sagsøgerens besiddelse af 100 % af kapitalandelene i datterselskabet var tilstrækkeligt til, at sagsøgeren udøvede en bestemmende indflydelse over datterselskabet. Sagsøgeren gør endvidere gældende, at Kommissionen har foretaget urigtig retsanvendelse, en urigtig gengivelse af de faktiske omstændigheder og åbenbare fejlskøn, idet den aldrig har fremlagt beviser, der kunne godtgøre, at holdingselskabet Legris Industries faktisk har udøvet ledelsesbeføjelser i forhold til Comap.

Sagsøgeren gør i øvrigt gældende, at Kommissionen har foretaget urigtig retsanvendelse, for så vidt som den ikke har tilbagevist de beviser, som sagsøgeren har fremlagt og som påviser Comaps selvstændighed, navnlig for så vidt angår fastlæggelsen og forvaltningen af selskabets forretningspolitik. Sagsøgeren gør gældende at have godtgjort, at selskabet ikke gav Comap instruktioner angående datterselskabets adfærd på markedet, at selskabet kun førte finansielt tilsyn uden at udøve beføjelser i forhold til selskabets datterselskaber på det budgetmæssige område og at Comap havde adgang til sine egne finansieringskilder. Sagsøgeren gør således gældende, at den blotte kapitalforbindelse og de konsekvenser, der følger heraf, som Kommissionen ifølge sagsøgeren lagde til grund, da den henførte datterselskabets overtrædelser til sagsøgeren, ikke godtgør, at der faktisk er udøvet ledelsesmæssige beføjelser over datterselskabet.